作者:韓偓
標題:無題
內容:小檻移燈灺，空房鎖隙塵。額波風盡日，簾影月侵晨。香辣更衣後，釵梁攏鬢新。吉音聞詭計，醉語近天真。妝好方長歎，歡餘卻淺顰。繡屏金作屋，絲幰玉為輪。致意通綿竹，精誠託錦鱗。歌凝眉際恨，酒發臉邊春。溪紵殊傾越，樓簫豈羨秦。柳虛禳沴氣，梅實引芳津。樂府降清唱，宮廚減食珍。防閑襟並斂，忍妒淚休勻。宿飲愁縈夢，春寒瘦著人。手持雙豆蔻，的的為東鄰。碧瓦偏光日，紅簾不受塵。柳昏連綠野，花爛爍清晨。書密偷看數，情通破體新。明言終未實，暗祝始應真。枉道嫌偷藥，推誠鄙效顰。合成雲五色，宜作日中輪。照獸金塗爪，釵魚玉鏤鱗。渺彌三島浪，平遠一樓春。墮髻還名壽，修蛾本姓秦。棹尋聞犬洞，槎入飲牛津。麟脯隨重釀，霜華間八珍。錦囊霞彩爛，羅襪砑光勻。羞澀佯牽伴，嬌饒欲泥人。偷兒難捉搦，慎莫共比鄰。紫蠟融花蒂，紅綿拭鏡塵。夢狂翻惜夜，妝懶厭淩晨。茜袖啼痕數，香箋墨色新。